Danmarks Jernbanemuseum

Danmarks Jernbanemuseum er en fire-stjernet turistattraktion beliggende i Dannebrogsgade i Odense, lige ved siden af Odense Banegård. Museet udstiller en omfattende samling af togvogne, lokomotiver, modeller af tog og færger og andre effekter. De udstillede genstande giver et indtryk af Danmarks jernbanehistorie, især for Statsbanerne. Museet er organiseret som en erhvervsdrivende fond, der ledes af en bestyrelse. Fonden modtager tilskud fra DSB og Banedanmark.

Udstillingen ligger i en stor lys hal, der tidligere var lokomotivremise og værksted. Udstillingens største damplokomotiv er eksprestogslokomotivet E 994. Udstillingen indeholder herudover et eksemplar af det første S-tog fra 1934, det første lyntog fra 1935 og flere af de kongelige salonvogne. Andre attraktioner tæller den orange rangertraktor fra spillefilmen Olsen-banden på sporet og et replika af Danmarks første lokomotiv, Odin fra 1846.

Rundt om i museet er der flere udstillinger. På balkonen findes udstillingen Danmarks Jernbanehistorie fra A-Z, der med effekter og mange modeller viser udviklingen fra 1847 til 1997. I forlængelse heraf er der endvidere en udstilling om sikkerhed før og nu. I et rum i stueetagen er der en udstilling med modeller af ca. en tredjedel af DSB's tidligere færger. Udenfor kører der minitog, og der er legepladser med jernbanetema både ude og inde.

Danmarks Jernbanemuseums værksteder 
Danmarks Jernbanemuseums værksteder er den del af museet der står for vedligeholdelse, restaurering og drift af museets rullende materiel. Arbejdet er baseret på frivillig arbejdskraft, under ledelse af museets ansatte.
Man kan endvidere leje veterantog (damp, diesel eller motorvogne) for op til 250 personer, som sammensættes efter ønske af ældre personvogne og evt. en barvogn.

Før 1. januar 2015 var Danmarks Jernbanemuseums Værksteder kendt under navnet Museumstog. Navnet var en rest fra en tid, hvor Danmarks Jernbanemuseum og Museumstog var to forskellige afdelinger af DSB. Navneændringen skete for at tydeliggøre tilhørsforholdet til Danmarks Jernbanemuseum og for at gøre det lettere at indhente informationer om Danmarks Jernbanemuseums aktiviteter.
Danmarks Jernbanemuseum består i dag kun af værkstedet i Odense, men tidligere rådedes der tillige over værksteder i København, Roskilde og Randers:

Odense 
I Odense arbejder man med mindre stabiliseringsopgaver på det udstillede materiel, samt vedligehold af det materiel, der anvendes i forbindelse med museets veterantog. Der er til tider også plads til mindre restaureringsprojekter. I Odense rådes der over spor 20 og 21 i den rundremise hvor selve museet ligger, samt et tømrerværksted i en separat bygning.

Roskilde 
I Roskilde råder man over det tidligere Roskilde maskindepot, som bl.a. består af en rundremise. Værkstedet lukkede pr. 1/1-2020 og fungerer i dag udelukkende som magasin. I Roskilde blev der tidligere arbejdet med vedligehold og restaurering af damplokomotiver og senest godsvogne, men dette arbejde udføres i dag i Odense. Desuden er det her at man har nybygget en replika af Danmarks første lokomotiv Odin.

København 
På DSB’s centralværksted i København blev Sølvpilen og det øvrige aktive museumsmateriel hjemmehørende på Sjælland tidligere vedligeholdt. Aktiviteterne på det endnu aktive materiel blev pr. 1/1-2017 overført til  Danmarks Jernbanemuseum værksted i Odense. Herefter var der kun lager på området, indtil dette også fraflyttedes ultimo januar 2023.

Randers 
I Randers råder Danmarks Jernbanemuseum over den gamle rundremise, en motorremise fra 1936, samt to nyere vognhaller. Faciliteterne i Randers har de største opmagasineringsfaciliteter i museets regi. Der er ca. 1,2 km spor under tag på området. Værkstedet i Randers ændrede status fra værksted til magasin d 31. september 2014.

Galleri

Se også 
 Danske jernbaner

Ekstern henvisning 

 Danmarks Jernbanemuseums hjemmeside
 Artikel om besøg på Danmarks Jernbanemuseum i efteråret 2006

Kilder 

Museer i Odense
Veteranjernbaner i Danmark
Museer etableret i 1975
Jernbanemuseum
Jernbanemuseer